2015

Rok 2015 (MMXV) bol kalendárny rok, ktorý v súlade s gregoriánskym kalendárom začal vo štvrtok 1. januára a skončil vo štvrtok 31. decembra.

Udalosti 

 1. január
 Litva sa stala 19. členom eurozóny
 Lotyšsko sa ujalo predsedníctva Rady Európskej únie
 dohoda o Euroázijskej ekonomickej únii z 29. mája 2014, podpísaná zástupcami Ruska, Bieloruska a Kazachstanu, nadobudla účinnosť – vznikla Eurázijská ekonomická únia, ktorej súčasťou sú uvedené krajiny a Arménsko (dohoda o pristúpení Arménska z 10. októbra 2014 nadobudla účinnosť 2. januára 2015)
 Srbsko sa ujalo predsedníctva Organizácie pre bezpečnosť a spoluprácu v Európe
 Plzeň a belgický Mons sa na rok 2015 stali európskymi hlavnými mestami kultúry
 3. január – militanti Islamského štátu popravili upálením zajatého pilota Jordánskeho kráľovského letectva Maáza Kasásba a video s vraždou zverejnil prostredníctvom svojho účtu na Twitteri
 3. až 7. január – v meste Baga a 16 okolitých dedinách (Nigéria) došlo k sérii masových vrážd vykonaných salafíjskou džihádistickou skupinou Boko Haram. Presný počet obetí nie je známy (odhady vo výpovediach miestnych obyvateľov, svedkov udalostí boli vyše 2 000, generálmajor nigérijských ozbrojených síl Chris Olukolade podal 12. januára na tlačovej konferencii ohlásil maximálne 150 obetí)
 7. január – cca o 11:30 SEČ dvaja maskovaní a ťažko ozbrojení Chérif a Saïd Kouachi zaútočili na redakciu satirického časopisu Charlie Hebdo v Paríži, kde zabili dvanásť ľudí (desať priamo v sídle redakcie a dvoch policajtov vonku pred budovou) a následkom útoku sa zranilo päť osôb a bližšie nešpecifikovaný počet policajtov. K útoku sa prihlásila Al-Káida na Arabskom polostrove.
 9. január
 V Paríži zastrelil muž v židovskom obchode štyroch rukojemníkov. Večer ho polícia zastrelila.
 Dvoch páchateľov útoku na redakciu týždenníka Charlie Hebdo zastrelili pri meste Dammartin-en-Goële.
 11. január – Pochod v Paríži uctil pamiatku 17 obetí teroristických útokov. Akcie sa zúčastnilo 1,5 milióna ľudí, medzi nimi aj rad zahraničných politikov.
 11. až 12. január – na samite v Minsku (Bielorusko) pod záštitou OBSE riešili delegáti Ruska (prezident Vladimir Vladimirovič Putin), Ukrajiny (prezident Petro Olexijovyč Porošenko), Nemecka (kancelárka Angela Merkelová) a Francúzska (prezident François Hollande) zlyhanie dodržania podmienok minského protokolu z 5. septembra 2014 a dohodli sa na sérii opatrení na zmiernenie prebiehajúceho vojenského konfliktu na východe Ukrajiny. Dohodu (tzv. Minsk II) podpísali (rovnako ako prvú minskú dohodu) za OBSE švajčiarska diplomatka Heidi Tagliaviniová, za Ukrajinu bývalý prezident Leonid Danylovyč Kučma, za Rusko ruský veľvyslanec na Ukrajine Michail Jurievič Zurabov a za separatistov vodcovia jednostranne vyhlásených republík Alexandr Vladimirovič Zacharčenko (Donecká ľudová republika) a Igor Venediktovič Plotnickij (Luhanská ľudová republika). Prímerie podľa dohody malo začať od 00:00 VEČ 15. januára 2015, boje ale pokračovali prinajmenšom do 25. februára.
 15. január – Švajčiarska národná banka zrušila horný limit výmenného kurzu franku (CHF) voči euru, čo vyvolalo paniku na devízovom trhu a euro kleslo na 0,85 CHF
 22. január – Po mesiacoch nepokojov abdikoval jemenský prezident Abd Rabú Mansúr Hádí
 25. január – v Grécku sa konali predčasné parlamentné voľby, v ktorých účasť parlamente získali politické strany: Koalícia radikálnej ľavice (36,34 %, 149 mandátov), Nová demokracia (27,81 %, 76), Zlatý úsvit (6,28 %, 17), Rieka (6,05 %, 17), Komunistická strana Grécka (5,47 %, 15), Nezávislí Gréci (4,75 %, 13) a Panhellénické socialistické hnutie (4,68 %, 13)
 6. február – prostredníctvom online hry Tetris predstavila Európska centrálna banka (ECB) novú dvadsaťeurovú bankovku, oficiálne bola predstavená prezidentom ECB Mariom Draghim bolo 24. februára 2015. Emitovať sa začne 25. novembra.
 7. február – Referendum na Slovensku
 12. február – Bezpečnostná rada Organizácie Spojených národov na 7379. schôdzi jednomyseľne prijala rezolúciu 2199 (2015), zameranú na boj proti terorizmu v Iraku a Sýrii prostredníctvom odsúdenia akéhokoľvek priameho alebo nepriameho obchodu s Al-Káidou a jej spriaznenými skupinami alebo jednotlivcami (najmä čo sa týka ropy a ropných produktov) a pristúpenia k sankčným opatreniam v prípadoch porušenia rezolúcie
 16. až 18. február – napriek prímeriu separatistické vojská na východe Ukrajiny zaútočili na mesto Debaltseve držané ukrajinskou armádou, ktorá bola nútená stiahnuť sa z mesta ráno 18. februára (evakuácia prebiehala do 20. februára)
 24. február – o 12:30 SEČ v reštaurácii Družba v Uherskom Brode (Česko) zastrelil 62-ročný Zdeněk Kovář osem ľudí a následne spáchal samovraždu
 5. až 8. marec – stúpenci militantnej organizácie Islamský štát zničili archeologické pamiatky na náleziskách starovekých miest Nimrud, Hatra a Dúr Šarrukín v Iraku
 11. marec – Pri požiari nákupného centra v ruskej Kazani zahynulo 17 osôb.
 18. marec – Islamskí radikáli zastrelili v tuniskom múzeu Bardo 23 turistov, zomreli i 2 útočníci
 20. marec – úplné zatmenie slnka (pozorovateľné v severnom Atlantiku)
 24. marec – pád lietadla Airbus A320-200 spoločnosti Germanwings počas letu z Barcelony do Düsseldorfu, pri ktorom zahynulo všetkých 150 osôb (144 pasažierov a šesť členov posádky) na palube
 26. marec – Saudská Arábia začala vojenskú intervenciu v Jemene. 
 2. apríl – Pri útoku na univerzitu v kenskej Garisse zahynulo 148 ľudí. 
 13. apríl – Bol vyhlásený mikronárod Liberland.
 25. apríl – o 12:56:26 NST (06:11:26 UTC) vypuklo v Nepáli zemetrasenie s momentovým magnitúdom 7,8 Richterovej stupnice pri ktorom zahynulo 8 632 ľudí v Nepáli (8471), Indii (130), Číne (27) a Bangladéši (4)
 1. máj – otvorená svetová výstava Expo 2015 v Miláne, ktorá potrvá do 31. októbra
 11. máj – olejomaľba Les Femmes d'Alger – Version O (1955) Pabla Picassa bola predaná za 179 300 000 USD (vrátane poplatkov) na aukcii Looking Forward to the Past aukčného domu Christie's v New Yorku, čím sa stala najdrahšou vydraženou maľbou. Najdrahšou sochou predanou na aukcii sa stala bronzová socha Alberta Giacomettiho L'Homme au doigt (1947), vydražená za 141 300 000 USD (vrátane poplatkov).
 12. máj – o 12:50:18 NST (07:05:18 UTC) vypuklo v Nepáli zemetrasenie s momentovým magnitudom 7,3 Richterovej stupnice, pri ktorom zahynulo 218 ľudí v Nepáli (153), Indii (62), Číne (1) a Bangladéši (2)
 24. máj – Andrzej Duda vyhral prezidentské voľby v Poľsku
 1. jún – Na čínskej rieke Jang-c’-ťiang pri potopení lode Tung-fang č’-sing zahynulo okolo 400 osôb
 7. a 8. jún – 41. samit G8 v Nemecku na bavorskom zámku Elmau pri meste Garmisch-Partenkirchen
 17. jún – Pri streľbe v kostole v americkom Charlestone zahynulo 9 ľudí. 
 18. jún – Pápež František publikoval svoju druhú encykliku Laudato si’
 26. jún – Pri teroristických útokoch v tuniskom meste Súsa a v mešite v Kuvajte zahynulo 67 ľudí 
 30. jún – Pri havárii lietadla Lockheed C-130 Hercules zahynulo v indonézskom Medane 143 ľudí
 1. júl – Luxembursko sa ujalo predsedníctva Rady Európskej únie
 5. júl – Referendum o záchrannom programe 2015 v Grécku
 14. júl – sonda New Horizons sa dostala do blízkosti Pluta a jeho mesiacov. Túto oblasť bude skúmať 6 mesiacov.
 20. júl – Kuba a USA nadviazali po 54 rokoch diplomatické styky
 31. júl – Medzinárodný olympijský výbor zvolil za usporiadateľa Zimných olympijských hier 2022 Peking.
 10. september – Kráľovná Alžbeta II. sa stala najdlhšie panujúcim britským panovníkom.
 13. september – čiastočné zatmenie Slnka
 14. september – vo výskumnom centre LIGO boli prvýkrát detegované gravitačné vlny
 30. september – Rusko sa leteckými údermi aktívne zapojilo do občianskej vojny v Sýrii po boku vládnych síl prezidenta Asada.
 10. október – Pri bombovom útoku v Ankare zahynulo 102 ľudí.
 12. október – Slovensko sa kvalifikovalo prvýkrát na majstrovstvá Európy vo futbale v roku 2016
 23. október – hromadná tragická nehoda vo Francúzsku (40 km od Bordeaux), najtragickejšia nehoda vo Francúzsku od roku 1982. Čelná zrážka nákladného auta s autobusom, 43 mŕtvych. 
 31. október – Na Sinajskom polostrove po zrútení ruského lietadla zahynulo všetkých 224 ľudí na palube. 
 13. november – V Singapure sa prvý raz od roku 1949 stretli čínsky prezident (Si Ťin-pching) a taiwanský prezident (Ma Ying-jeou).
 13. november – Počas série teroristických útokov v Paríži zahynulo 129 ľudí a vyše 300  bolo zranených.
 15. december – v Európskej únii bol zrušený poplatok za roaming
 30. december – Hitlerovej knihe Mein Kampf vypršali autorské práva

Nobelova cena 
 za literatúru: Svetlana Aleksijevičová 
 za medicínu: William Campbell, Satoši Omura, Jou-jou Tchu
 za fyziku: Takaaki Kajita, Arthur B. McDonald
 za chémiu: Tomas Lindahl, Paul Modrich, Aziz Sancar 
 za mier: Kvarteto pre národný dialóg
 za ekonómiu: Angus Deaton

Narodenia 
 2. máj – Charlotte z Cambridgea, britská princezná, dcéra princa Williama a Catherine Middletonovej

Úmrtia 

 1. január – Drahoslav Machala, slovenský spisovateľ, novinár a publicista (* 1947)
 2. január – Arpád Račko, slovenský sochár (* 1930)
 3. január – Maáz Kasásba, jordánsky vojenský pilot, popravený upálením Islamským štátom (* 1988)
 6. január – Joan Petersová, americká spisovateľka (* 1938)
 7. január – obete teroristického útoku na redakciu Charlie Hebdo:
 Jean Cabut, francúzsky karikaturista (* 1938)
 Philippe Honoré, francúzsky karikaturista (* 1941)
 Stéphane Charbonnier, francúzsky karikaturista (* 1967)
 Bernard Maris, francúzsky ekonóm, spisovateľ, novinár a pedagóg (* 1946)
 Georges Wolinski, francúzsky karikaturista (* 1934)
 7. január – Rod Taylor, austrálsky herec (* 1930)
 9. január – Józef Oleksy, poľský ľavicový politik a bývalý premiér (* 1946)
 10. január – Junior Malanda, belgický futbalista (* 1994)
 11. január – Anita Ekbergová, švédska modelka a herečka (* 1931)
 12. január – Jelena Vasilievna Obrazcovová, ruská operná speváčka (* 1939)
 14. január – Josef Brukner, český spisovateľ, prekladateľ a filmový scenárista (* 1932)
 15. január – Ludmila Brožová-Polednová, česká prokurátorka, aktívna v politických procesoch v 50. rokoch (* 1921)
 15. január – Joseph Mukasa Zuza, malawijský katolícky duchovný a biskup diecézy Mzuzu (* 1955)
 23. január – Abd Alláh ibn Abd al-Azíz, 6. kráľ Saudskej Arábie (* 1924)
 25. január – Demis Roussos, grécky spevák (* 1946)
 27. január – Charles Hard Townes, americký fyzik, nositeľ Nobelovej ceny (* 1915)
 28. január – Yves Chauvin, francúzsky chemik, nositeľ Nobelovej ceny (* 1930)
 29. január – Colleen McCullough, austrálska spisovateľka (* 1937)
 30. január – Žeľu Želev, bulharský politik, disident a bývalý prezident (* 1935)
 31. január – Richard von Weizsäcker, 1. prezident zjednoteného Nemecka (* 1920)
 1. február – Martin Ťapák, slovenský filmový režisér, herec a choreograf (* 1926)
 2. február – Joseph Alfidi, americký klavirista a dirigent (* 1949)
 5. február – Val Logsdon Fitch, americký jadrový fyzik, nositeľ Nobelovej ceny (* 1923)
 5. február – Hansjakob Stehle, nemecký publicista a historik (* 1927)
 6. február – Alfréd Bollardt, slovenský hokejista (* 1916)
 6. február – André Brink, juhoafrický spisovateľ (* 1935)
 9. február – Jon Jerde, americký architekt (* 1940)
 10. február – Karl Josef Becker, nemecký rímskokatolícky kňaz, kardinál, jezuita (* 1928)
 11. február – Roger Hanin, francúzsky herec a režisér (* 1925)
 15. február – Michal Benčík, slovenský právnik a politik, za normalizácie funkcionár KSČ (* 1932)
 21. február – Alexej Alexandrovič Gubarev, sovietsky vojenský letec a kozmonaut (* 1931)
 27. február – Boris Jefimovič Nemcov, ruský politik (* 1959)
 27. február – Leonard Nimoy, americký herec a režisér (* 1931)
 6. marec – Walter Biemel, nemecký filozof (* 1918)
 9. marec – Edita Ambrušová, slovenská maliarka a ilustrátorka (* 1920)
 9. marec – Jiří Matoušek, český matematik a profesor teoretickej informatiky (* 1963)
 9. marec – Frei Paul Otto, nemecký architekt a teoretik (* 1925)
 12. marec – Michael Graves, americký architekt, člen tzv. New York Five (* 1934)
 12. marec – Terry Pratchett, anglický autor fantasy literatúry (* 1948)
 14. marec – Valentin Grigorievič Rasputin, ruský spisovateľ (* 1937)
 15. marec – Ján Kulich, slovenský sochár (* 1930)
 15. marec – Marián Mikluš, slovenský generálmajor (* 1953)
 20. marec – Malcolm Fraser, austrálsky politik Liberálnej strany a 22. predseda vlády Austrálie (* 1930)
 20. marec – Petr Vopěnka, český matematik a filozof (* 1935)
 22. marec – Peter Pišťanek, slovenský spisovateľ (* 1960)
 26. marec – Kornel Földvári, slovenský prozaik, novinár, výtvarný a literárny kritik, prekladateľ (* 1932)
 26. marec – Tomas Tranströmer, švédsky básnik, spisovateľ, prekladateľ a psychológ, nositeľ Nobelovej ceny (* 1931)
 27. marec – Martin Porubjak, slovenský dramaturg, dramatik, scenárista a režisér (* 1944)
 28. marec – Miroslav Ondříček, český kameraman (* 1934)
 29. marec – Ivan Niňaj, slovenský športový komentátor (* 1954)
 30. marec – Ingrid van Houten-Groeneveldová, holandská astronómka (* 1921)
 30. marec – Robert Z’Dar, americký herec a filmový producent (* 1950)
 2. apríl – Manoel de Oliveira, portugalský filmový režisér (* 1908)
 2. apríl – Doug Sax, významný americký nahrávací inžinier (* 1936)
 9. apríl – Nina Companeezová, francúzska scenáristka a režisérka (* 1937)
 9. apríl – Sascha Weidner, nemecký fotograf a umelec (* 1974)
 11. apríl – Braňo Hochel, slovenský spisovateľ, literárny vedec, prekladateľ, publicita a politik (* 1951)
 13. apríl – Günter Grass, nemecký spisovateľ (* 1927)
 15. apríl – Jonathan Crombie, kanadský televízny herec (* 1966)
 16. apríl – Stanislav Gross, český právnik a sociálnodemokratický politik, predseda vlády ČR v rokoch 2004 – 2005 (* 1969)
 17. apríl – Jaroslav Holík, český hokejista a tréner (* 1942)
 20. apríl – Václav Rabas, český organista a pedagóg (* 1933)
 25. apríl – Otakar Krámský, český automobilový pretekár (* 1959)
 26. apríl – Pavol Sedláček, slovenský lekár a politik HZDS (* 1949)
 30. apríl – Ben E. King, americký spevák (* 1938)
 4. máj – Ctibor Greguš, slovenský vedec a spisovateľ (* 1923)
 9. máj – Odo Marquard, nemecký filozof, predstaviteľ postmodernej filozofie (* 1928)
 11. máj – Libor Ebringer, slovenský mikrobiológ a pedagóg (* 1931)
 14. máj – B. B. King, americký bluesový gitarista, spevák a skladateľ (* 1925)
 16. máj – Ján Pješčak, slovenský právnik, vysokoškolský pedagóg a politik (* 1925)
 16. máj – Dominik Tóth, slovenský rímskokatolícky biskup (* 1925)
 23. máj – John Forbes Nash, americký matematik, nositeľ Ceny Švédskej ríšskej banky za ekonomické vedy na pamiatku Alfreda Nobela (* 1928)
 24. máj – Vladimír Hagara, slovenský futbalista (* 1943)
 29. máj – Róbert Tibenský, slovenský šachový medzinárodný majster (* 1960)
 2. jún – Irwin Rose, americký biológ, nositeľ Nobelovej ceny za chémiu (* 1926)
 4. jún – Ľudovít Fuchs, slovenský básnik (* 1926)
 6. jún – Pierre Brice, francúzsky herec (* 1929)
 6. jún – Ludvík Vaculík, český spisovateľ a publicista (* 1926)
 7. jún – Christopher Lee, anglický herec a spevák (* 1922)
 10. jún – James Last, nemecký skladateľ a dirigent (* 1929)
 11. jún – Ornette Coleman, americký jazzový saxofonista a skladateľ (* 1930)
 14. jún – Zito, brazílsky futbalista (* 1932)
 15. jún – Zhanna Friske, ruská speváčka (* 1974)
 18. jún – Roberto Marcelo Levingston, argentínsky politik, vojak a pedagóg (* 1920)
 22. jún – James Horner, americký skladateľ filmovej hudby (* 1953)
 25. jún – Kája Saudek, český autor komiksov (* 1935)
 29. jún – Ladislav Chudík, slovenský herec a divadelný pedagóg (* 1924)
 29. jún – Josef Masopust, česko-slovenský futbalista (* 1931)
 1. júl – Nicholas Winton, britský maklér, organizátor záchrany židovských detí z predvojnového Česko-Slovenska (* 1909)
 3. júl – Ivan Palúch, slovenský herec (* 1940)
 5. júl – Jóičiró Nambu, japonský teoretický fyzik (* 1921)
 6. júl – Dušan Kubíny, slovenský geológ, speleológ (* 1930)
 10. júl – Umar aš-Šaríf, egyptský herec sýrsko-libanonského pôvodu (* 1932)
 12. júl – Pavol Plutko, slovenský literárny vedec, literárny kritik (* 1934)
 13. júl – Eric Wrixon, írsky rockový klávesista (* 1947)
 15. júl – Wan Li, čínsky politik, reformne zameraný líder Komunistickej strany Číny (* 1916)
 17. júl – Jules Bianchi, francúzsky pilot Formuly 1 (* 1989)
 19. júl – Václav Snítil, český huslista a hudobný pedagóg (* 1928)
 20. júl – Magda Paveleková, slovenská herečka a zabávačka (* 1931)
 21. júl – Edgar Lawrence Doctorow, americký spisovateľ (* 1931)
 24. júl – Rudolf Šiška, slovenský jazykovedec, bájkar, autor a pedagóg (* 1929)
 27. júl – Abul Bákir Zainulábidín Abdul Kalám, indický vedec a politik (* 1931)
 29. júl – Sylvia Turbová, česko-slovenská herečka a členka činohry Národného divadla (* 1947)
 30. júl – Alena Vrzáňová, česká krasokorčuliarka (* 1931)
 31. júl – Roddy Piper, kanadský wrestler (* 1954)
 7. august – Jozef Skovay, slovenský bábkoherec (* 1929)
 7. august – Ladislav Tondl, český logik, sémantik, filozof a teoretik vedy (* 1924)
 8. august – Ján Šterbák, slovenský hokejový hráč a tréner (* 1952)
 16. august – Koloman Uhrík, slovenský spisovateľ, redaktor a scenárista (* 1932)
 17. august – Jacob Bekenstein, izraelský teoretický fyzik (* 1947)
 17. august – László Paskai, maďarský kardinál (* 1927)
 18. august – Vladimír Filo, slovenský rímskokatolícky biskup (* 1940)
 18. august – František Pojdl, český televízny režisér (* 1928)
 20. august – Michal Česnek, slovenský profesionálny hokejista (* 1979)
 29. august – Ján Hanák, slovenský výtvarník a scénograf (* 1931)
 30. august – Wes Craven, americký filmový režisér a scenárista (* 1939)
 30. august – Ján Lazorík, slovenský etnograf a folklorista (* 1920)
 30. august – Oliver Sacks, britský neurológ a spisovateľ (* 1933)
 31. august – Milan Karabín, slovenský sudca, predseda Najvyššieho súdu a Súdnej rady (* 1949)
 4. september – Pavel Maňka, slovenský výtvarník (* 1929)
 10. september – Ihab Hassan, egyptsko-americký literárny teoretik a spisovateľ (* 1925)
 20. september – Jackie Collinsová, anglicko-americká spisovateľka (* 1937)
 25. september – Milan Veselý, slovenský výtvarník, ilustrátor a dizajnér (* 1939)
 2. október – Lubomír Lipský, český herec (* 1923)
 3. október – Tibor Bártfay, slovenský sochár, syn Júliusa Bártfaya (* 1922)
 6. október – Árpád Göncz, maďarský spisovateľ, prekladateľ, politik a bývalý prezident (* 1922)
 10. október – Richard Heck, americký chemik (* 1931)
 23. október – Stanislav Filko, slovenský maliar (* 1937)
 24. október – Ján Chryzostom Korec, slovenský rímskokatolícky biskup, kardinál (* 1924)
 26. október – Leo Kadanoff, americký fyzik (* 1937)
 28. október – Diane Charlemagne, anglická speváčka (* 1964)
 2. november – Walter Kistler, americký vedec a vizionár (* 1918)
 4. november – René Girard, francúzsky historik, literárny kritik a filozof (* 1923)
 6. november – Jicchak Navon, izraelský politik, diplomat, prozaik, dramatik a pedagóg (* 1921)
 8. november – Roman Kaliský, slovenský prozaik, dramatik a publicista (* 1922)
 10. november – André Glucksmann, francúzsky filozof a politológ (* 1937)
 10. november – Klaus Friedrich Roth, britsko-nemecký matematik (* 1925)
 10. november – Helmut Schmidt, nemecký politik (* 1918)
 13. november – Juraj Kušnierik, slovenský kníhkupec, novinár a redaktor (* 1964)
 16. november – Janka Procházková-Wielander, slovenská speváčka (* 1960)
 18. november – Jonah Lomu, novozélandsky hráč ragby (* 1975)
 19. november – Ján Gajdoš, slovenský gréckokatolícky kňaz (* 1927)
 22. november – Albert Pick, nemecký zberateľ bankoviek a papierových platidiel (* 1922)
 23. november – Douglass North, americký ekonóm, nositeľ Nobelovej ceny (* 1920)
 24. november – Ján Jakubík, slovenský matematik (* 1923)
 3. december – Scott Weiland, americký hudobník, textár a spevák (* 1967)
 6. december – Franzl Lang, nemecký gitarista, alpský jódler, (* 1930)
 11. december – Vladimír Fišer, český herec, hlásateľ a dabér (* 1934)
 21. december – Jan Góra, poľský dominikán, presbyter, doktor teológie a študentský kaplán (* 1948)
 25. december – Anna Duszak, poľská jazykovedkyňa (* 1950)
 27. december – Günter Klein, nemecký protestantský teológ (* 1928)
 27. december – Stevie Wright, austrálsky hudobník a skladateľ (* 1947)
 28. december – Guru Josh, britský elektronický hudobník (* 1964)
 28. december – Lemmy Kilmister, anglický hudobník (* 1945)
 29. december – Pavel Srníček, český futbalový brankár (* 1968)
 31. december – Wayne Rogers, americký herec a podnikateľ (* 1933)

Referencie 

 
 2015